Bennie Dekker het vir twee jaar aan die Pionierskool vir Siggestremdes skoolgegaan en het klavierstemmery as vak geneem. Hy was ook ‘n toegewyde sportman en het op die ouderdom van 19 Suid-Afrika verteenwoordig as deel van die Springbok fietsryspan (1964). In in 1965 het hy as klaviertegnikus gekwalifiseer en het vir 13 jaar in die Otto Bach en Dietman-fabriek gewerk. Hy is tans die enigste invoerder en verskaffer van Dietman klaviere in Suidelike Afrika. Bennie is sedert 1973 die verkose klavierstemmer vir UNISA en het al ’n belangrike rol as klavierstemmer in verskeie internasionale en nasionale kompetisies gespeel. Hy stem ook vir etlike jare die klaviere by die Universiteit van Pretoria, die Tshwane Universiteit van Tegnologie, die Staatsteater en die meeste van die plaaslike teaters in Pretoria. Hy is ’n lid van die SAAPPT (South African Association for Professional Piano Tuners) en van die Internasionale Assosiasie vir Klavierbouers en -tegnici. (2018)
Ivaan voel dis belangrik om te wys dat persone met lae visie gewone lede van die samelewing kan wees. Na baie vertoë aan die munisipaliteit is die ongelyke paadjie wat hy met sy kierie moes navigeer, gelyk en toeganklik gemaak. Deesdae lei sy gidshond, Mr Lewis, hom.
Sarel van der Westhuizen is 'n oudleerder van Pionierskool vir Siggestremdes. Tydens sy skooljare by Pionierskool was Sarel bekend vir sy unieke sêgoed. Op Vrydae het hy, as die skoolklok vir die begin van die naweek lui, hardop in die skoolgange geroep dat die hele skool kan hoor: "Dis Vrydag! Nou gaan ons kuier!" Sarel het 'n paar avonture aangepak terwyl hy op skool was, o.a. om een van die grootste bome op die skoolterrein te klim. Nadat hy matriek voltooi het, het hy by Innovation for the Blind se Afdeling vir Loopbaanontwikkeling 'n rekenaarkursus gevolg, en vanaf Januarie 2018 studeer hy drama aan Oakfields College in Edenvale. (2018)